TARYBOS REGLAMENTAS (EB) Nr. 866/2007
2007 m. liepos 23 d.
iš dalies keičiantis Reglamentą (EB) Nr. 234/2004 dėl tam tikrų ribojančių priemonių Liberijai
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 60 ir 301 straipsnius,
atsižvelgdama į 2007 m. vasario 12 d. Tarybos bendrąją poziciją 2007/93/BUSP, iš dalies keičiančią ir atnaujinančią Bendrąją poziciją 2004/137/BUSP dėl ribojančių priemonių Liberijai (1),
atsižvelgdama į Komisijos pasiūlymą,
kadangi:
(1)
2004 m. vasario 10 d. Tarybos bendrojoje pozicijoje 2004/137/BUSP dėl ribojančių priemonių Liberijai (2) buvo numatyta įgyvendinti Jungtinių Tautų (JT) Saugumo Tarybos rezoliucijoje 1521 (2003) Liberijai nustatytas priemones, įskaitant ginklų embargą bei techninės ir finansinės pagalbos, susijusios su karine veikla, teikimo Liberijai draudimą.
(2)
Laikantis JT Saugumo Tarybos rezoliucijų 1647 (2005), 1683 (2006), 1689 (2006) ir 1731 (2006) nuostatų, Tarybos bendrosiose pozicijose 2006/31/BUSP (3), 2006/518/BUSP (4) ir 2007/93/BUSP buvo patvirtintos Bendrojoje pozicijoje 2004/137/BUSP nustatytos ribojančios priemonės tolesniam laikotarpiui ir numatyti tam tikri pakeitimai.
(3)
2004 m. vasario 10 d. Tarybos reglamentu (EB) Nr. 234/2004 dėl tam tikrų ribojančių priemonių Liberijai (5) draudžiamas techninės ir finansinės pagalbos, susijusios su karine veikla, teikimas Liberijai ir Liberijos kilmės neapdirbtų deimantų importas.
(4)
Atsižvelgdama į įvykius Liberijoje, 2006 m. gruodžio 20 d. JT Saugumo Taryba priėmė Rezoliuciją 1731 (2006), atnaujinančią ribojančias priemones, nustatytas JT Saugumo Tarybos rezoliucija 1521 (2003), ir nustatančią, kad su ginklais susijusios priemonės netaikomos žmonių nenaikinančios karinės įrangos tiekimui, išskyrus žmonių nenaikinančius ginklus ir amuniciją, skirtus Liberijos Vyriausybės policijos ir saugumo pajėgų narių, kurie buvo tikrinti ir apmokyti nuo Jungtinių Tautų misijos Liberijoje pradžios 2003 m. spalio mėn., naudojimui, kaip iš anksto buvo informuotas Rezoliucijos 1521 (2003) 21 punktu įsteigtas komitetas.
(5)
Bendrąja pozicija 2007/93/BUSP numatoma papildoma, tokiam tiekimui taikoma išimtis ir Bendrija raginama imtis veiksmų.
(6)
Reikėtų iš dalies pakeisti Reglamentą (EB) Nr. 234/2004 dėl kompetentingų institucijų nustatymo.
(7)
Šiems daliniams pakeitimams reikėtų nustatyti atgalinį poveikį nuo JT Saugumo Tarybos rezoliucijos 1731 (2006) priėmimo datos.
(8)
Todėl Reglamentą (EB) Nr. 234/2004 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 234/2004 iš dalies keičiamas taip:
1)
3 straipsnis pakeičiamas taip:
„3 straipsnis
1. Nukrypstant nuo 2 straipsnio, I priede nurodytose tinklavietėse išvardytos valstybės narės, kurioje įsisteigęs paslaugos teikėjas, kompetentingos institucijos, gali leisti teikti:
a)
techninę pagalbą, finansavimo ir finansinę pagalbą, susijusią su:
i)
ginklais ir susijusia technine įranga, kai tokia pagalba arba paslaugos yra skirtos tik Jungtinių Tautų misijos Liberijoje paramai ir jos naudojimui, arba
ii)
ginklais ir amunicija, kurie lieka Specialiosios saugumo tarnybos nuosavybė neapsunkinamam operatyviam naudojimui ir kurie JT Saugumo Tarybos rezoliucijos 1521 (2003) 21 punktu įsteigto komiteto sutikimu šios tarnybos nariams iki 2006 m. birželio 13 d. buvo skirti mokymo tikslais;
b)
finansavimo ir finansinę pagalbą, susijusią su:
i)
ginklais ir susijusia įranga, skirta tik tarptautinės Liberijos karinių pajėgų ir policijos mokymo bei reformos programos paramai ir jos naudojimui, jeigu JT Saugumo Tarybos rezoliucijos 1521 (2003) 21 punktu įsteigtas komitetas davė leidimą ginklus arba susijusią techninę įrangą eksportuoti, parduoti, tiekti arba perduoti,
ii)
žmonių nenaikinančia karine įranga, skirta tik humanitariniam naudojimui ar apsaugai, jeigu JT Saugumo Tarybos rezoliucijos 1521 (2003) 21 punktu įsteigtas komitetas davė leidimą atitinkamą įrangą eksportuoti, parduoti, tiekti arba perduoti,
iii)
ginklais ir amunicija, skirta Liberijos Vyriausybės policijos ir saugumo pajėgų narių, kurie buvo tikrinti ir apmokyti nuo Jungtinių Tautų misijos Liberijoje 2003 m. spalio mėn. pradžios, naudojimui, jeigu JT Saugumo Tarybos rezoliucijos 1521 (2003) 21 punktu įsteigtas komitetas davė leidimą ginklus arba amuniciją eksportuoti, parduoti, tiekti arba perduoti,
iv)
žmonių nenaikinančia karine įranga, išskyrus žmonių nenaikinančius ginklus ir amuniciją, skirtus Liberijos Vyriausybės policijos ir saugumo pajėgų narių, kurie buvo tikrinti ir apmokyti nuo Jungtinių Tautų misijos Liberijoje 2003 m. spalio mėn. pradžios, naudojimui, jeigu JT Saugumo Tarybos rezoliucijos 1521 (2003) 21 punktu įsteigtas komitetas buvo informuotas apie šios įrangos eksportą, pardavimą, tiekimą arba perdavimą.
2. Leidimas neduodamas veiklai, kuri jau buvo vykdyta.“;
2)
4 straipsnis pakeičiamas taip:
„4 straipsnis
1. Kai tokią veiklą iš anksto patvirtina JT Saugumo Tarybos rezoliucijos 1521 (2003) 21 punktu įsteigtas komitetas ir nukrypstant nuo šio reglamento 2 straipsnio, I priede nurodytoje tinklavietėje išvardytos valstybės narės, kurioje įsisteigęs paslaugos teikėjas, kompetentingos institucijos gali leisti teikti techninę pagalbą, susijusią su:
a)
ginklais ir susijusia įranga, skirta tik tarptautinės Liberijos karinių pajėgų ir policijos mokymo bei reformos programos paramai ir jos naudojimui;
b)
žmonių nenaikinančia karine įranga, skirta tik humanitariniam naudojimui ar apsaugai; arba
c)
ginklais ir amunicija, kurie skirti Liberijos Vyriausybės policijos ir saugumo pajėgų narių, kurie buvo tikrinti ir apmokyti nuo Jungtinių Tautų misijos Liberijoje 2003 m. spalio mėn. pradžios, naudojimui.
Prašymas gauti JT Saugumo Tarybos rezoliucijos 1521 (2003) 21 punktu įsteigto komiteto leidimą teikiamas I priede pateiktoje tinklavietėje nurodytai valstybės narės, kurioje įsisteigęs paslaugos teikėjas, kompetentingai institucijai.
Atitinkamos valstybės narės vyriausybė ir Liberijos Vyriausybė pateikia bendrą prašymą JT Saugumo Tarybos rezoliucijos 1521 (2003) 21 punktu įsteigtam komitetui išduoti leidimą teikti techninę pagalbą, susijusią su c punkte nurodytais ginklais ir amunicija.
2. Leidimas neduodamas veiklai, kuri jau buvo vykdyta.“;
3)
Įterpiamas šis straipsnis:
„8a straipsnis
1. Valstybės narės paskiria šiame reglamente minėtas kompetentingas institucijas ir jas nurodo arba pateikia atitinkamas nuorodas I priede pateiktose tinklavietėse.
2. Įsigaliojus šiam reglamentui, valstybės narės nedelsdamos praneša Komisijai apie savo kompetentingas institucijas ir apie visus paskesnius jų pakeitimus.“;
4)
Reglamento (EB) Nr. 234/2004 I priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. gruodžio 21 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 23 d.